I. Mikloš, podpredseda vlády a minister financií SR: (2005-09-22):
Vážený pán predseda, vážené panie poslankyne, vážení páni poslanci, vážená pani, slečna poslankyňa Angyalová, začnem tým, že pani poslankyňa hovorila ako vždy alebo ako väčšinou veľmi konzistentne a logicky a s mnohými vecami, ktoré povedala, ja aj súhlasím, ale nie so všetkými. Tak začnem tým, čo povedala na konci. Tým, že by sa prípadné schvaľovania významných investícií mali preniesť z tých veľkých možno na parlament, to si myslím, že by bol problém z hľadiska ústavy. Ústava jasne rozdeľuje právomoci a kompetencie parlamentu, vlády, prezidenta, všetky kompetencie v oblasti ekonomickej, hospodárskej politiky sú v kompetencii vlády, dokonca už existujú nálezy Ústavného súdu, ktoré o tom hovoria. Mimochodom návrh vašej strany alebo vášho predsedu na pozastavenie privatizácie, na prijatie uznesenia parlamentu, ktorým sa uloží vláde, aby pozastavila privatizáciu, je presne takýto typ uznesenia, ktoré aj keby bolo prijaté, tak je v rozpore s ústavou, o čom existuje nález Ústavného súdu, ktorý jasne povedal, keď v minulosti boli kompetencie prenesené formálne na Fond národného majetku v oblasti privatizácie, že je to protiústavné. Čiže tu vidím... (Reakcia z pléna.) Ale aj tento, áno, aj rozhodovanie o tom, či vyhlásiť nejakú investíciu za významnú a prideliť jej stimuly, podľa môjho názoru sú jednoznačne ústavou dané ako kompetencie vlády. To ad jedna. Ad dva. Súhlasím s tým, že rozširovanie možností vyhlasovať významné investície nie je asi najlepšie smerovanie, súhlasím aj s tým, že logistické centrá, tá formulácia dáva rôzny priestor na interpretáciu, ale asi ste si nevšimli, že v návrhu spoločnej správy v bode 2 je práve návrh, aby sa to vyčiarklo, a ja akceptujem a chcem podporiť všetky tie návrhy, ktoré gestorský výbor schválil a predkladá. Čiže toto by bol problém, a tým je vyriešený, že teda predpokladám, že to bude vypustené, tieto výrazy. Ostane tam len veda, výskum a vývoj, s čím ste problémy nemali. Potom problém tých dvoch rôznych spôsobov merania nezamestnanosti nepovažujem za problém, lebo to sú jednoducho dve iné metodiky, kde sa veľmi jasne, pekne dá vysvetliť, prečo, z akých dôvodov sú rozdielne. Jednoducho, keď ich nemáme vykazované na úrovni okresov, to je metodika Štatistického úradu, tak ich nemôžeme ani používať. A čo je však kľúčové a dôležité, je, že nie je významný rozdiel v rozdieloch medzi týmito dvoma metodikami v jednotlivých regiónoch – a to je kľúčové, to je podstatné. Lebo nám ide o to, aby sme vygenerovali regióny, ktoré sú zaostalejšie. A či to budeme robiť podľa jednej metodiky alebo podľa druhej, je v zásade jedno, aj keď tá druhá je na nižšej úrovni. No ale to podstatné, čo chcem povedať, je to, že de facto tá definícia významnej investície je len na jedno v praxi, tá sa používa vlastne len na to, aby sa v prípade potreby alebo v prípade nevyhnutnosti vyvlastňovalo, ak nie je možné iným spôsobom vyriešiť problematiku pozemkov, najmä. A tam vláda vždy pristupuje, a verím, že aj vždy bude, veľmi citlivo a neverím a nemyslím si, že by nejako extenzívne využívala tento zákon. Lebo čo sa týka pravidiel, ja vám rozumiem a práve preto som spomenul, a bolo to aj v médiách, predstavoval som to na tlačovke, že sme pripravili – ministerstvo financií, ministerstvo hospodárstva a SARIO – veľmi podrobné pravidlá na prideľovanie investičných stimulov. Takže tento zákon vytvára len nejaký taký široký rámec, málo konkrétny, všeobecný, ale tie pravidlá sú veľmi presné, veľmi konkrétne, ony budú prijaté uznesením vlády, vládnym materiálom alebo nariadením vlády, ako sa dohodneme, ale budú jasné. Tam sú presne stanovené kritériá v jednotlivých oblastiach Slovenska, v jednotlivých odvetviach, je to rozdelené na tri stupne – ten materiál je nakoniec k dispozícii na internete. Takže dovoľte mi uzavrieť s tým, že uznávam, že niektoré z tých nedostatkov, ktoré spomínala pani poslankyňa, tam naozaj sú, ale nemyslím si, že by hrozili tie riziká, ktoré videla ona, logistické centrá idú preč. A myslím si, že keď sa schváli, tak sa nič také dramatické nestane, tak ako sa aj nič dramatické nestane, keď sa neschváli, ale myslím si, že rieši problémy, ktoré treba vyriešiť. Ďakujem pekne.